**Iubirea mea, iubirea noastră**

*Gabriel Stănciulescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Iubirea mea, iubirea noastră

Nici noaptea nu mă lași să dorm,

Se-ntâmplă des să am coșmaruri,

Și mă trezesc cu un dor enorm

Să te iubesc, plutind pe valuri.

Soarele să îți vadă trupul,

Să te admir și plimb sub raze,

Și cât de iute zboară timpul

Să ne sorbim lipsiți de fraze.

Din Cer se vor lansa săruturi,

Acorduri ample în simfonii,

Vom admira-n tihnă apusuri

Festin de versuri și armonii.

Ni se-mplinește un vis frumos,

Lângă speranță vom pune flori,

Lângă iubire un gând focos...

Să ne alintăm dornici în zori.

De acum avem același drum,

Familia-i floarea pusă-n glastră,

Vom prinde pozele în album

Iubirea mea, iubirea noastră.

Autor: Gabriel Stănciulescu